
Comisia pentru buget,

finanţe şi bănci

Bucureşti,   27.02.2003

Nr. 17

AVIZ

asupra propunerii legislative privind modificarea şi completarea art.3 din Legea nr.61/1993 privind alocaţiile de stat pentru copii

Cu adresa nr. 505 din 3 februarie 2003, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind modificarea şi completarea art.3 din Legea nr.61/1993 privind alocaţiile de stat pentru copii. 

In urma examinării, în şedinţa din data de 27 februarie 2003, Comisia, cu unanimitate de voturi, a hotărât respingerea din următoarele considerente:

Menţionăm că potrivit art. 137 alin. (5) din Constituţia României “nici o cheltuială bugetară nu poate fi aprobată fără stabilirea sursei de finanţare”.

În acest sens alineatul (1), art. 15 din Legea nr. 500/2002 privind finanţele publice prevede că “în cazurile în care se fac propuneri de elaborare a unor proiecte de acte normative a căror aplicare atrage micşorarea veniturilor sau majorarea cheltuielilor aprobate prin buget, iniţiatorii au obligaţia să prevadă şi mijloacele necesare pentru acoperirea minimului de venituri sau creşterea cheltuielilor”. Iniţiatorii au obligaţia să prevadă şi mijloacele necesare acoperirii golului de venituri sau sporului de cheltuieli, prevedere care lipseşte din textul propunerii legislative.

Iniţiativa legislativă are în vedere stabilirea cuantumului alocaţiei de stat pe baza venitului mediu lunar realizat de familie în anul anterior şi nu precizează ce se întâmplă în situaţia în care, deşi o familie a înregistrat un venit mediu lunar în anul anterior mai mic decât salariul mediu brut pe economie, în anul în curs veniturile acesteia sunt cu mult mai mari, sau în cazul în care veniturile familie sunt cu mult mai mici.

PREŞEDINTE,

Prof. dr. Florin Georgescu
SECRETAR,

Dr. Daniel Ionescu

Experţi parlamentari:

Onete Alexandru

